b'\n_START_ARTICLE_\nSpartakas\n_START_PARAGRAPH_\nSpartakas (109 m. pr. m. e.\xc2\xa0\xe2\x80\x93 71 m. pr. m. e.)\xc2\xa0\xe2\x80\x93 vergas-gladiatorius, vadovav\xc4\x99s Spartako sukilimui, did\xc5\xbeiausiam verg\xc5\xb3 sukilimui Senov\xc4\x97s Romos istorijoje. Paties Spartako biografija beveik ne\xc5\xbeinoma, istoriniuose \xc5\xa1altiniuose apra\xc5\xa1ytas tik jo vadovaujamas sukilimas. \xc5\xa0io sukilimo d\xc4\x97ka Spartakas tapo kovos su priespauda simboliu.\n_START_SECTION_\nSpartako kilm\xc4\x97\n_START_PARAGRAPH_\nDaugelio \xc5\xa1altini\xc5\xb3 teigimu Spartakas buvo trak\xc5\xb3 kilm\xc4\x97s. Kai kurie \xc5\xa1altiniai taip pat teigia, kad jis buvo s\xc4\x85junginink\xc5\xb3 karys Romos armijoje ir vergu tapo po mai\xc5\xa1to ar dezertyravimo. Trakai gyveno Romoje\xc2\xa0\xe2\x80\x93 tuomet Istrus up\xc4\x97s (pervadino Dunojumi) \xc4\xaftek\xc4\x97jimo \xc4\xaf Pontus Auksinis (pervadino Juod\xc4\x85ja j\xc5\xabra) vietoje Upelionija (pervadino Apolonija, o Upelion\xc4\xaf pervadino Apolonu, Apollo ir pan.). Trak\xc5\xb3 kalba gimininga lietuvi\xc5\xb3 prot\xc4\x97vi\xc5\xb3 kalbai. I\xc5\xa1 kit\xc5\xb3 kalb\xc5\xb3 ra\xc5\xa1t\xc5\xb3 ver\xc4\x8diamas beprasmis kario ir gladijatoriaus vardas Spartakas tik\xc4\x97tina, kad buvo Spartokas._NEWLINE_Kai kurie istorikai mano, kad Spartakas traku vadinamas ne d\xc4\x97l savo kilm\xc4\x97s, o d\xc4\x97l to, kad b\xc5\xabdamas gladiatoriumi kov\xc4\x97si trak\xc5\xb3 stiliumi._NEWLINE_Spartako gimimo data ir vieta n\xc4\x97ra \xc5\xbeinomos, taip pat nieko ne\xc5\xbeinoma apie jo vaikyst\xc4\x99 ir gyvenim\xc4\x85 iki tampant gladiatoriumi. Kautis arenoje jis buvo apmokytas Lentulo Batiato gladiatori\xc5\xb3 mokykloje Kapujoje.\n_START_SECTION_\nSpartako verg\xc5\xb3 sukilimas\n_START_PARAGRAPH_\nSpartako verg\xc5\xb3 sukilimas prasid\xc4\x97jo 73 m. pr. m. e., ma\xc5\xbedaug 70 Spartako vadovaujam\xc5\xb3 gladiatori\xc5\xb3 pab\xc4\x97gus i\xc5\xa1 Batiato gladiatori\xc5\xb3 mokyklos. J\xc5\xb3 gretas papild\xc4\x97 pab\xc4\x97g\xc4\x99 vergai. Spartakas vien\xc4\x85 po kitos sutriu\xc5\xa1kino pretori\xc5\xb3 Klaudijaus Glaberio ir Publijaus Varinijaus bei konsul\xc5\xb3 Gelijaus Publikolos ir Gn\xc4\x97jaus Kornelijaus Lentulo kariuomenes._NEWLINE_Spartako vadovaujama armija, kuri, kai kuri\xc5\xb3 \xc5\xa1altini\xc5\xb3 teigimu siek\xc4\x97 120 000 \xc5\xbemoni\xc5\xb3, jud\xc4\x97jo \xc4\xaf \xc5\xa1iaur\xc4\x99, matyt, Spartakas planavo palikti Apenin\xc5\xb3 pusiasal\xc4\xaf, ta\xc4\x8diau po to apsisuko ir pajud\xc4\x97jo atgal \xc4\xaf pietus. Manoma, kad tam \xc4\xaftakos gal\xc4\x97jo tur\xc4\x97ti Spartako pasek\xc4\x97j\xc5\xb3 noras t\xc4\x99sti pl\xc4\x97\xc5\xa1ikavim\xc4\x85._NEWLINE_Spartakas pasiek\xc4\x97 Mesinos s\xc4\x85siaur\xc4\xaf, tik\xc4\x97damasis su Kilikijos pirat\xc5\xb3 pagalba pasiekti Sicilij\xc4\x85, ta\xc4\x8diau piratai nepasirod\xc4\x97, o Spartakas buvo apsuptas Marko Licinijaus Kraso vadovaujamos kariuomen\xc4\x97s. Sukil\xc4\x97liams pavyko i\xc5\xa1siver\xc5\xbeti i\xc5\xa1 apsupties, ta\xc4\x8diau jie patyr\xc4\x97 dideli\xc5\xb3 nuostoli\xc5\xb3. Lukanijoje Kraso armija v\xc4\x97l pasivijo Spartak\xc4\x85 ir sutriu\xc5\xa1kino vergus m\xc5\xab\xc5\xa1yje, pats Spartakas \xc5\xbeuvo, o 6 000 jo pasek\xc4\x97j\xc5\xb3 buvo nukry\xc5\xbeiuoti palei Kapujos keli\xc4\x85. Paties Spartako k\xc5\xabnas nebuvo surastas.\n_START_SECTION_\nPolitikoje\n_START_PARAGRAPH_\nSpartakas tapo simboliu ir \xc4\xafkv\xc4\x97pimo \xc5\xa1altiniu daugeliui revoliucionieri\xc5\xb3 visose \xc5\xa1alyse. J\xc4\xaf herojumi laik\xc4\x97 Karlas Marksas, \xc4\x8ce Gevara.'